**INFORMATĪVAIS ZIŅOJUMS**

**Par Latvijas nacionālajām pozīcijām par Eiropas Parlamenta un Padomes regulas projektu par īpašiem noteikumiem par atbalstu no Eiropas Reģionālās attīstības fonda saistībā ar Eiropas Teritoriālas sadarbības mērķi un Eiropas Parlamenta un Padomes regulas projektu, ar kuru groza 2006.gada 5.jūlija Eiropas Parlamenta un Padomes Regulu (EK) Nr. 1082/2006 par Eiropas teritoriālās sadarbības grupu (ETSG) attiecībā uz šādu grupu izveides un ieviešanas precizēšanu, vienkāršošanu un uzlabošanu**

**1. ES tiesību akta projekta/izskatāmā jautājuma īss apraksts**

2011.gada 6.oktobrī Eiropas Komisija (turpmāk – EK) ir publicējusi priekšlikumus regulām Eiropas Savienības struktūrfondu (turpmāk – ES struktūrfondu) un Kohēzijas fonda ieviešanai 2014.-2020.gada plānošanas periodā, t.sk.

* Eiropas Parlamenta un Padomes regulas projektu par īpašiem noteikumiem par atbalstu no Eiropas Reģionālās attīstības fonda saistībā ar Eiropas Teritoriālās sadarbības mērķi (turpmāk – ETS regulas projekts) un
* Eiropas Parlamenta un Padomes regulas projektu, ar kuru groza 2006.gada 5.jūlija Eiropas Parlamenta un Padomes Regulu (EK) Nr. 1082/2006 par Eiropas teritoriālās sadarbības grupu (ETSG) attiecībā uz šādu grupu izveides un ieviešanas precizēšanu, vienkāršošanu un uzlabošanu (turpmāk – ETSG grozījumu regulas projekts).

Neformālās Eiropas Reģionālās attīstības politikas, teritoriālās kohēzijas un pilsētvides attīstības ministru padomes sanāksmē (Poznaņa, Polija, 24.-25.11.2011.) un Vispārējo lietu padomes ietvaros plānotajā Formālās Kohēzijas Politikas ministru padomes sanāksmē (Briselē, Beļģija 16.12.2011.) notiks diskusija par EK piedāvājumu ES struktūrfondu un Kohēzijas fonda regulu projektiem, t.sk. ETS un ETSG ieviešanas aspektiem.

* 1. **ETS regulas projekts** paredz īpašus noteikumus Eiropas Reģionālās attīstības fonda (turpmāk – ERAF) atbalstam attiecībā uz Eiropas Teritoriālās sadarbības mērķi (turpmāk – ETS), nosakot ETS sadarbības līmeņus, teritoriālā pārklājuma un finansēšanas nosacījumus, tematisko koncentrāciju un kopējo indikatoru sistēmu, kā arī ietver programmēšanas, vadības, uzraudzības un kontroles aspektus 2014.-2020.gada plānošanas periodā.

ETS regulas projekta mērķis ir uzsvērt ETS īpatnības (starptautisko kontekstu), pievienoto vērtību un saistību ar Eiropas Savienības makroreģionālo stratēģiju īstenošanu, nodrošināt sinerģiju ar ārējās palīdzības instrumentiem (Eiropas Kaimiņattiecību instruments/Pirmspievienošanās palīdzības instruments), integrētu teritoriālo attīstību un koncertētu stratēģisko plānošanu saistībā ar stratēģiju „Eiropa 2020”, kā arī piedāvāt vienkāršotu darbības programmu izstrādes un ieviešanas sistēmu.

Vienlaikus ETS regulas projekts ietver vairākas atsauces uz Eiropas Parlamenta un Padomes regulas projektu, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu, uz kuriem attiecas vienotais stratēģiskais ietvars, un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1083/2006 (turpmāk – KNR), kā arī Eiropas Parlamenta un Padomes regulas projektu par īpašiem noteikumiem attiecībā uz Eiropas Reģionālās attīstības fondu un mērķi “Ieguldījums izaugsmei un nodarbinātībai” un par Regulas (EK) Nr. 1080/2006 atcelšanu (turpmāk – ERAF regula).

ETS regulas projekts piedāvā ETS mērķim palielināt finansējuma atbalsta procentuālo īpatsvaru kopējā Kohēzijas politikas budžetā līdz 3,48% (11,7 miljardi eiro) no pašreizējiem 2,52 % (7,75 miljardi eiro).

**1.2. ETSG grozījumu regulas** projekta mērķis ir precizēt spēkā esošās regulas noteikumus, lai atvieglotu ETSG izveidi un darbību, kā arī sniegt pašreizējo noteikumu skaidrojumus un sekmēt informācijas izplatīšanu par ETSG iespējām.

ETSG grozījumu regulas projekts attiecas uz dalību, ETSG mērķi, konvencijas un statūtu saturu, valsts iestāžu veikto apstiprināšanas procesu, piemērojamiem tiesību aktiem attiecībā uz nodarbinātību un iepirkumiem, piemērojamo pieeju ETSG, kuru dalībniekiem ir atšķirīga atbildība par savām darbībām, kā arī nosaka skaidrāku komunikācijas kārtību.

**2. Latvijas Republikas pozīcija**

Sākotnējās pozīcijās par ETS regulas un ETSG grozījumu regulas projektiem tiek iezīmēts Latvijas viedoklis tikai par jautājumiem, kas tiek diskutēti Polijas prezidentūras laikā 2011.gadā un Dānijas prezidentūras laikā 2012.gadā. ETS mērķa uzraudzības, finanšu un ieviešanas jautājumi tiks diskutēti Kipras prezidentūras laikā 2012.gadā, kad atbilstoši tiks aktualizētas Latvijas Republikas pozīcijas.

**2.1. ETS regulas projekts**

**Konceptuāli Latvija atzinīgi vērtē EK izstrādāto ETS regulas projektu, tomēr Latvija saskata virkni nepilnību un izsaka šādus komentārus.**

*Informācijai: 2007.-2013.gadu plānošanas periodā Latvija piedalās desmit ETS programmās, no kurām astoņas programmas tiek finansētas no ERAF līdzekļiem un divas programmas tiek īstenotas ar Eiropas Kaimiņattiecību un partnerības instrumenta (turpmāk – EKPI) atbalstu. Uz 2011.gada 1.oktobri ar Latvijas partneru dalību ETS programmās tika apstiprināti 267 projekti par kopējo summu 414 miljoni eiro, no kuriem Latvijas partneru kopējais finansējums ir 86,9 miljoni eiro (73,85 miljoni eiro ir ERAF/EKPI finansējums).*

**Latvija atbalsta priekšlikumus saglabāt līdzšinējos teritoriālās sadarbības elementus – pārrobežu, transnacionālo un starpreģionu sadarbību**, kā arī **sekmēt sadarbību ar kaimiņvalstīm pie ES ārējām robežām**, sniedzot ETS regulas projektā atsauci uz Eiropas kaimiņattiecību instrumenta (turpmāk – EKI) un Pirmspievienošanās palīdzības instrumenta (turpmāk – IPA) regulu projektiem.

**Latvija piesardzīgi vērtē ierosinājumu novirzīt ETS mērķim 11,7 miljardus eiro no kopējā Kohēzijas politikas budžeta. Izvērtējot piedāvāto sadalījumu starp trim sadarbības elementiem, Latvija atbalsta ERAF finansējuma koncentrēšanu pārrobežu sadarbībai**, taču **skeptiski raugās uz priekšlikumu palielināt starpreģionu sadarbības aploksni, attiecīgi samazinot finansējumu pārrobežu un transnacionālai sadarbībai.** Latvija uzskata, ka nākamajā plānošanas periodā ir nepieciešams stiprināt pārrobežu sadarbību, piešķirot tai vismaz 75% no ETS mērķa budžeta.

*Informācijai: Finansējuma sadalījums ETS mērķim*

|  |  |  |
| --- | --- | --- |
| *ETS sadarbības līmenis*  | *2007.-2013.gads* | *2014.-2020.gads* |
| ***pārrobežu sadarbība*** | *73,68%* | *73,24%* |
| ***transnacionālā sadarbība*** | *20,95%* | *20,78%* |
| ***starpreģionu sadarbība*** | ***5,19%.*** | ***5,98%*** |

**Latvijai ir piesardzīga pozīcija attiecībā uz tematisko koncentrāciju un ieguldījumu prioritāšu piedāvājumu visām sadarbības programmām**. Ņemot vērā ETS programmu ieviešanas īpatnības un daudzvalstu kontekstu, tematiskie uzdevumi un ieguldījumu prioritātes var krasi atšķirties dažādos ES reģionos un dalībvalstīs atkarībā no to attīstības līmeņa un nacionālām vajadzībām. ES mazāk attīstītie reģioni, it īpaši pierobežas reģioni varētu atbalstīt salīdzinoši lielāku skaitu prioritāšu un salīdzinoši lielāku daļu ERAF atbalsta finansējumu novirzīt konkrētā reģiona attīstības vajadzībām.

Latvija uzskata, ka pašreizējais piedāvājums neatspoguļo mazāk attīstīto reģionu vajadzības attiecībā uz investīciju prioritāšu izvēli. Līdz ar to Latvija aicina EK noteikt ETS regulas projektā iespēju pārrobežu sadarbības elementam atbalstīt vairākus tematiskos uzdevumus vai papildus atbalstīt arī citus ieguldījumu prioritātes, kas atbilst noteiktā reģiona attīstības vajadzībām, bet nav noteiktās KNR vai ERAF regulā, kā arī paredzēt iespēju apvienot vairākas ieguldījumu prioritātes.

Turklāt **Latvija neatbalsta priekšlikumu ļaut** starpreģionu sadarbības programmām atlasīt visus tematiskos uzdevumus. Latvija uzskata, ka starpreģionu sadarbības elementam ir nepieciešams koncentrēties uz noteiktām prioritātēm,sniedzot ieguldījumu stratēģijas „Eiropa 2020” attiecīgo mērķusasniegšanai.

**Latvija neatbalsta vienotu līdzfinansējuma likmes noteikšanu 75% apmērā** **attiecībā uz sadarbības programmām.** Latvija uzskata, ka šāds ERAF atbalsta samazinājums var būtiski samazināt potenciālo atbalsta saņēmēju skaitu, it īpaši no ES-12 dalībvalstīm, kā arī rada papildu slogu un dalībvalstu nacionālajiem budžetiem. **Līdzfinansēšanas apmērs jāpārskata un pēc iespējas jādiferencē**, lai labāk atspoguļotu reģionu attīstības līmeni, ETS pievienoto vērtību, darbības veidus un saņēmējus. ES dalībvalstīm/reģioniem, kas kvalificējas kā mazāk attīstītie reģioni, nacionālā līdzfinansējuma intensitāte būtu jāsaglabā vismaz pašreizējā 85% līmenī, to nepaaugstinot.

*Informācijai: 2007.-2013.gadu plānošanas periodā ERAF līdzfinansējuma likme Latvijas partneriem ir 85%.*

Atsaucoties uz ETS regulas projekta 15.pantu un pielikumu par rādītājiem, kā arī ņemot vērā ar ETS atbalstu īstenojamo darbību specifiku, **Latvija aicina EK skaidrot vienotās rādītāju sistēmas piemērošanu gan mērķim ,,Ieguldījumi izaugsmei un nodarbinātībai”, gan ETS mērķim.** Uzskatām, ka daudzvalstu sadarbības programmās risina konkrētas vajadzības pierobežas rajonos un koncentrējas gan uz infrastruktūras attīstību vietējā un reģionālā līmenī (TEN-T infrastruktūra attīstība nav attiecināma), gan uz pieredzes apmaiņu un sadarbības tīklu un klasteru izveidi ES līmenī un tam ir jābūt attiecīgi atspoguļotam sadarbības programmu plānotajos rādītājos.

**2.2**. **ETSG grozījumu regulas projekts**

**Latvijai kopumā ir neitrālā pozīcija par ETSG izveidi un darbību ES teritorijā.**

*Informācija: Uz 01.10.2011. nav reģistrēta neviena ETSG ar Latvijas dalībnieku (visā ES teritorijā ir 21 reģistrēta ETSG). Tas liecina, ka pašreiz attiecīgās Latvijas valsts iestādes/reģioni/pašvaldības, kuriem nav noteikti ierobežojumi starptautiskai sadarbībai, izvēlās citus sadarbības veidus. Ņemot vērā praktiskās pieredzes trūkumu ETSG ieviešanā Latvijā nav iespējams novērtēt šī sadarbības modeļa sasniegumus/pievienoto vērtību vai konstatēt būtiskas problēmas.*

Latvija atbalsta izstrādātos grozījumus ETSG regulā, kas pielāgo tās terminoloģiju atbilstoši Līgumam par Eiropas Savienības darbību, kā arī paredz vienotu dokumentu veidlapu paraugu izstrādi.

Latvija atbalsta ierosinājumu papildināt ETSG iepspējamo dalībnieku sarakstu ar centrālājām valsts iestādēm (*authorities at national level*) un publiskiem uzņēmumiem (*public undertakings*).

Attiecībā uz EK priekšlikumuuzņemt ETSG ne tikai ES dalībvalstis, bet arī dalībniekus no trešajām valstīm (*third countries*) un aizjūras teritorijām (*overseas territories*), Latvija lūdz sniegt papildus skaidrojumus par juridiskajām un finanšu saistībām, kuras uzņemas ETSG dalībnieki no ES dalībvalstīm, trešajām valstīm un aizjūras teritorijām.

Latvija neatbalsta **klusās piekrišanas** *(tacit agreement)* **procedūras piemērošanu** attiecībā uz ETSG reģistrāciju. Uzskatām, ka gan pamatojums šim priekšlikumam, gan no tā izrietošās iepējamas sekas, t.sk juridiskās un finansiālās sekas, būtu papildu izvērtējamas atbilstoši katrā dalībvalstī esošai praksei un kārtībai. Turklāt ir nepieciešams izstrādāt papildu kārtību, kas paredzētu, ka nepieciešamības gadījumā dalībvalsts valsts iestāde var rakstiski informēt ETSG dalībniekus par nepieciešamību pagarināt termiņu pieteikuma izskatīšanai aatiecība uz ierosinātas ETSG izveidi.

Latvija lūdz sniegt papildu skaidrojumu par iespējamiem ETSG uzdevumiem, kas ir saistīti ar teritoriālo sadarbību un kuriem nav nepieciešams ES finansiālais atbalsts.

Latvijai ir neitrāla pozīcija attiecībā uz ETSG dalībnieku ar ierobežotu atbildību apdrošināšanu (*insurance*), lai novērstu ar ETSG darbībām saistītos riskus un segtu zaudējumus.

Vides aizsardzības un reģionālās

 attīstības ministrs E.Sprūdžs

Vīza: Vides aizsardzības un reģionālās

attīstības ministrijas valsts sekretārs G.Puķītis

11.11.11. 09:00

1432

J.Jakovļeva

6702488, julija.jakovleva@varam.gov.lv